ฟินันซ่าจัดระบบทะเบียนกองทุนกอช.
บลจ.ฟินันซ่า เผยคลังตั้งให้จัดทำระบบงานทะเบียนสมาชิกกองทุนการออมแห่งชาติ
10 พ.ค. 2555

บลจ.ฟินันซ่า เผยคลังตั้งให้จัดทำระบบงานทะเบียนสมาชิกกองทุนการออมแห่งชาติ 
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า กระทรวงการคลังไว้วางใจแต่งตั้งให้บลจ.ฟินันซ่าจัดทำระบบงานทะเบียนสมาชิกกองทุนการออมแห่งชาติ (กอช.) และให้บริการเป็นนายทะเบียนสมาชิกกองทุน  เนื่องจากบลจ.ฟินันซ่ามีประสบการณ์ทั้งในด้านงานทะเบียนสมาชิกกองทุนสำรองเลี้ยงชีพและกองทุนรวม  โดยได้ให้บริการจัดทำทะเบียนสมาชิกกองทุนสำรองเลี้ยงชีพให้กับบริษัทต่าง ๆ จำนวน 314 บริษัท  และเป็นผู้นำในการพัฒนาระบบให้กับงานทะเบียนสมาชิกกองทุนสำรองเลี้ยงชีพจาก employee’s  choice ไปถึงขั้นที่ปัจจุบันสามารถตอบสนองความต้องการของสมาชิกได้อย่างไร้ขีดจำกัด  




ทั้งนี้ กองทุนการออมแห่งชาติจัดตั้งขึ้นตามพระราชบัญญัติกองทุนการออมแห่งชาติ พ.ศ. 2554 เพื่อส่งเสริมให้บุคคลที่ไม่ได้อยู่ภายใต้กองทุนบำเหน็จบำนาญข้าราชการ (กบข.) กองทุนประกันสังคม หรือกองทุนสำรองเลี้ยงชีพได้มีโอกาสออมเพื่อการเกษียณโดยรัฐบาลจะร่วมสมทบด้วยอีกส่วนหนึ่ง  โดยมีกลุ่มเป้าหมายที่จะเข้าเป็นสมาชิกได้สูงถึง 35 ล้านคน 
สำหรับหลักเกณฑ์การออมเงินกับกอช.นั้น ผู้มีสิทธิจะต้องเป็นบุคคลสัญชาติไทย อายุ 15-60 ปี โดยสมาชิกส่งเงินสะสมเงินเข้ากองทุนไม่ต่ำกว่าครั้งละ 50 บาท แต่ไม่เกิน 13,200 บาท ต่อปีและรัฐบาลจะให้เงินสมทบตามช่วงอายุของสมาชิกและเป็นอัตราส่วนกับจำนวนเงินที่สมาชิกสะสมเข้ากองทุน ตั้งแต่ 50-100% โดยไม่เกินเงินสมทบสูงสุดตามที่กฎหมายกำหนด สมาชิกจะได้รับบำนาญรายเดือนจนตลอดชีวิตเมื่ออายุครบ 60 ปี เป็นต้นไป และในกรณีที่สมาชิกทุพพลภาพก่อนอายุครบ 60 ปี จะมีสิทธินำเงินออมของตนออกมาใช้ก่อนได้  นอกจากนี้หากสมาชิกมีความจำเป็นต้องลาออกจากกองทุนก่อนอายุ 60 ปี จะได้รับคืนเฉพาะเงินที่ได้ออมไว้โดยไม่รวมเงินสมทบ และกลับเข้ามาเป็นสมาชิกของกองทุนได้อีกตามความสมัครใจ กรณีถ้าสมาชิกเสียชีวิต กองทุนจะจ่ายเงินให้แก่ผู้ที่สมาชิกได้แจ้งชื่อไว้หรือให้แก่ทายาทของสมาชิก
สิทธิประโยชน์ที่สำคัญอีกประการหนึ่ง คือรัฐบาลค้ำประกันผลตอบแทนให้สมาชิกได้รับจากเงินออมไม่น้อยกว่าอัตราดอกเบี้ยเงินฝากประจำประเภท 12 เดือนโดยเฉลี่ยของธนาคารออมสิน ธนาคารเพื่อการเกษตรและสหกรณ์การเกษตร และธนาคารพาณิชย์ขนาดใหญ่ 5 แห่ง นอกจากนี้ ผู้ที่ได้รับบำนาญจากกอช.จะยังมีสิทธิได้รับเบี้ยยังชีพผู้สูงอายุอีกด้วย 
นายธีรพันธุ์ กล่าวว่า บลจ.ฟินันซ่า จัดทำระบบทะเบียน มีประสบการณ์ด้านงานทะเบียนมายาวนานกว่า 40 ปี มีประสบการณ์ด้านระบบทะเบียนกองทุนสำรองเลี้ยงชีพ มากกว่า 20 ปี ทั้งนี้รูปแบบระบบทะเบียนสมาชิกกอช.จะทำงานอยู่บน Web Base Application จึงสามารถใช้บริการต่าง ๆ รวมถึงทำธุรกรรมได้ตลอด 24 ชั่วโมง สามารถรองรับการปฏิบัติงานของหน่วยรับสมัครซึ่งเบื้องต้นกำหนดให้เป็นธนาคาร 3 แห่ง คือ ธนาคารออมสิน ธนาคารเพื่อการเกษตรและสหกรณ์การเกษตร  และธนาคารกรุงไทยซึ่งมีสาขารวมกัน ประมาณกว่า 3,000 แห่งทั่วประเทศ ระบบงานหลักได้แก่การรับสมัครสมาชิก นำส่งเงินสะสม จ่ายเงินแก่สมาชิก และการให้บริการต่างๆ แก่สมาชิก เช่น ระบบ e-service สำหรับสมาชิก